UBERA ARANZETA (EH Bildu, 2019-02-22):
Uriarte andrea, zer kaltetzen ditu gehiago ikasle horiei, egunerokoan pairatzen dituzten, beraien ikastetxeetan pairatzen dituzten baldintza kaskarrak, edo eta irakasle horiek ari direnak lanean baldintza horiek hobetzeko? Zeren irakasle horiek ere hoberena nahi dute ikasle horientzat, eta borrokan ari dira guztion hezkuntza kalitatearen alde.
Estatu espainiarrarekin alderatzeak ez nau kontsolatzen eta zuri ere ez lizuke kontsolatu beharko, Uriarte andrea. Baina badirudi zuen eredua Espainia dela, azkenean zuek Alderdi Popularrarekin adosten ari zarete gure etorkizuneko hezkuntza sistema.
Eta gero herri erronkaz ari zara. Herri erronka baldin bada hezkuntza, egin beharko zenuketena da hezkuntza komunitatearekin eta hemengo eragileekin adostu, eta ez hainbeste Espainiara begiratu. Iruditzen zait ez dela kontsolatzeko modukoa Espainiaren egoera eta Espainiaren gizartearen eboluzioa. Iruditzen zait hemen baduzula osagai askoz ere hobeak, eta herri erronka baldin bada, bidea hori izan beharko litzatekela.
Begira, galdera hain sinplea da dena dagoela asmatuta, Uriarte andrea. Dena dago asmatuta. Hezkuntza komunitateak izugarrizko zerrenda dauka (...). Oso sinplea da: Entzun, kasu egin eta neurri horiek aplikatu. Zu ere irabazten irtengo zinateke, lau gutxiago izango zenuke. Iruditzen zait oso sinplea dela.
Ados nago egonkortasuna behar dugula, baina egonkortasuna lortzeko ezin duzuna egin da inolako eztabaidarik gabe, inolako lanketarik gabe, goiz batean eztabaida kendu mahai gainetik eta gero egonkortasuna bilatu.
Hezkuntza moduko gai batek lan sakona eskatzen du. Lehenengo hasi behar zara indarrean dagoen marko juridikoa ebaluatzen, zer gabezia dagoen, zer dagoen ondo, zer ez, zer bete dan, zer ez; gero egin diagnostiko bat, egin mapa bat, zein den egoera; eta gero horri erantzuteko neurriak identifikatu, non dagoen adostasuna, non dagoen desadostasuna, eta hasi adostasuna dagoen tokitik lanean. Hor beharko ditugu epe motzerako neurriak, epe ertainera eta epe luzera. Neurri horiek badituzu, baina ez dituzu aplikatu nahi.
Begira, egun batean egingo dugu gauza bat. Guk hemendik bisita asko egiten ditugu eta seguru nago zuk ere egingo dituzula. Goazen ikastetxeak ikustera, goazen egunerokoa ikustera eta ikusiko duzu ez dagoela inklusioa, dago bazterketa.
Emaitzak badakigu zeintzuk diren eta niri, adibidez, eskola uztearen adierazleak ez dit ezertarako balio, ikastetxeak ezin ditugulako gazteen eta umeen aparkaleku bilatu. Ikastetxeak hori baino gehiago dira.
Ez ahaztu zuek Gobernuan zaretela. Guk ez diogu gure erantzukizunari ihes egingo eta prest gaude bustitzeko, gure kontraesanekin, gure gabezia guztiekin. Baina bide bat egin behar dugu eta bide hori elkarrekin egin behar dugu. Ireki bidea elkarrizketari, elkarlan bati, baina planteamendu serio batekin eta marko serio eta on batekin. Honek eztabaida sakona eskatzen du.
Gure kontzientziak eta gure ardurak ez digu uzten txeke zuri bat ematea eta hori ez dugu egingo. Guk nahi duguna da lan egitea, eztabaidatzea benetan, elkarrekin adostea. Hemen ez da tori hau eta irentsi. Ez, Alderdi Sozialistak eta Alderdi Popularrak hori egingo dute. Guk ez, guk ez dugu horrela jokatuko, eta are gutxiago hezkuntzarekin. Esan duzun bezala herri erronka delako, baina ez Espainiaren herri erronka, gure Euskal Herriaren herri erronka delako.
Aldatu zuen kultura politikoa. Gu saiatuko gara gurea hobetzen, baina iruditzen zait hor ere hezkuntzak mahai gainean jartzen dizkigun pedagogia eta metodologia aurreratuak erabili ditzakegulako ere lan honetarako: Taldean, proiektuetan, modu partekatuetan, auzolanean... Iruditzen zait moduak badaudela baina urgentea da.
Denbora pasatzen ari da eta bitartean gaude XIX. mendeko hezkuntza sistema eredu batekin XII. mendeko gizarte bati erantzuna nahian, eta dagoeneko ez gara gai gaurko umeei eta gazteei erantzuteko ere ez. Ez gara gai.
Beraz, hasi erabakiak hartzen ausardiaz. Zuen esku dago eta baita gure esku ere. Guk ez diogu gure ardurari ihes egingo, baina goazen elkarrekin egitera.
Eta esango dizut gauza bat. Desiratzen nago atril honetara irten eta zoriontzeko, Uriarte andrea.